b'\n_START_ARTICLE_\nIvar Kristiansen\n_START_SECTION_\nFamiliebakgrunn og yrkeskarri\xc3\xa8re\n_START_PARAGRAPH_\nHan ble f\xc3\xb8dt i Hadsel i Vester\xc3\xa5len som s\xc3\xb8nn av sm\xc3\xa5bruker K\xc3\xa5re Kristiansen (1916\xe2\x80\x931988) og Erna Annie Johnsen (1916\xe2\x80\x931993). Ivar Kristiansen har studiekompetanse fra 1975, tilleggsutdannelse fra Nordland distriktsh\xc3\xb8gskole fra 1980 samt diverse kurs fra Norske Avisers Landsforening. Han var markedsjef og medeier i N\xc3\xa6ring i Nord 1987\xe2\x80\x931993, eier og daglig leder i Salten Assuranse 1994\xe2\x80\x931995 og salgssjef i Nordlandsposten 1994\xe2\x80\x931997. Sammen med ektefellen var han ogs\xc3\xa5 medeier i to handelsbedrifter i Bod\xc3\xb8.\n_START_SECTION_\nPolitisk arbeid\n_START_PARAGRAPH_\nKristiansen var fylkessekret\xc3\xa6r i Nordland H\xc3\xb8yre 1980\xe2\x80\x931987, deretter medlem av Bod\xc3\xb8 bystyre og formannskap 1988\xe2\x80\x931995 som partiets gruppeleder. Han var fylkesvaraordf\xc3\xb8rer i Nordland fra 1995 til han ble innvalgt p\xc3\xa5 Stortinget fra Nordland i 1997._NEWLINE_Han var medlem av Stortingets n\xc3\xa6ringskomit\xc3\xa9 1997\xe2\x80\x932005, Stortingets energi- og milj\xc3\xb8komit\xc3\xa9 2005\xe2\x80\x932009 og Stortingets utenriks- og forsvarskomit\xc3\xa9 2009\xe2\x80\x932013. Han var nestleder i de aktuelle komiteene 2001\xe2\x80\x932005 og 2008\xe2\x80\x932009. Som H\xc3\xb8yres energipolitiske talsmann markerte han seg som en klar tilhenger av olje- og gassutvinning langs Nordlandskysten. I sin siste stortingsperiode var han H\xc3\xb8yres forsvarspolitiske talsmann, og \xc3\xb8nsket \xc3\xa5 lokalisere en fremtidig hovedkampflybase for Luftforsvaret i Bod\xc3\xb8.'